MAKANI AAYUNGIZYIDWE
Ino She’ohl′ a Hai′des Ninzi?
MUMYAAMBO yandilyo yakusaanguna, Ibbaibbele libelesya bbala lya Cihebrayo lyakuti She’ohl′ alimwi alya Cigiliki lyeelene andilyo lyakuti Hai′des iziindi ziinda ku 70. Imabala aaya obile oonse aliswaangene alufwu. Ima Bbaibbele amwi asandulula mabala aaya kuti “cuumbwe,” “helo” naa “cilindi.” Nokuba boobo, mumyaambo inabunji, kunyina mabala aacaamba kabotu cini caambwa amabala aaya aa Cihebrayo a Cigiliki. Ino mabala aaya ncinzi cini ncaamba? Atubone mbwaabelesyegwa muzibalo zyamu Bbaibbele ziindene-indene.
Ibbuku lya Mukambausi 9:10 lyaamba kuti: “Taakwe milimo niiba miyeeyo neluba luzibo nebuba busongo mukabanda [She’ohl′] moyoonjila.” Sena eeci caamba kuti She’ohl′ caamba kabanda keni naa namaumbwe nkotwakazikka muyandwa wesu? Peepe. Ibbaibbele nolyaamba namaumbwe wini naa kabanda, libelesya mabala aa Cihebrayo a Cigiliki aambi ikutali She’ohl′ alimwi a Hai′des. Alimwi Bbaibbele talibelesyi bbala lyakuti She’ohl′ ikwaamba namaumbwe naa cilindi muzikkwa bantu banji antoomwe.—Matalikilo 49:30, 31.
Aboobo ino She’ohl′ mbusena buli buti? Ijwi lya Leza litondezya kuti mabala aakuti She’ohl′ alimwi a Hai′des aamba cintu ciinda naaba acilindi muzikkwa bantu banji. Mucikozyanyo, ibbuku lya Isaya 5:14 lyaamba kuti “cikalilo cabafwa [She’ohl′] calikomezya, caasamuna mulomo waco cakuteelekeka.” Nokuba kuti eeco citegwa She’ohl′ munzila imwi inga twaamba kuti camena kale bantu bafwide batabaliki, cilibonya kuti ciciyanda abambi. (Tusimpi 30:15, 16) Mukwiimpana anamaumbwe wini uunga wazikkwa bantu bafwide bali mbobabede amane wazula, “lufu [She’ohl′] alunyonyooko tazikkuti.” (Tusimpi 27:20, BT) Busena butegwa She’ohl′ kunyina nobuzula pe. Tabweelekeki pe. Aboobo She’ohl′ a Hai′des tabuli busena bwini ibuli kubusena bumwi pe. Muciindi caboobo, ngunamaumbwe muya bantu bafwa, ibusena bwacikozyanyo imoona banamaleya banabunji mulufwu.
Injiisyo ya Bbaibbele yabubuke itugwasya kuyungizya kuteelela ncaamba mabala aakuti She’ohl′ alimwi a Hai′des. Ijwi lya Leza lyaamba kuti mabala aakuti She’ohl′ alimwi a Hai′des aswaangene alufwu imulangilwa kuyooba bubuke.* (Jobu 14:13; Incito 2:31; Ciyubunuzyo 20:13) Alimwi Jwi lya Leza litondezya kuti mu She’ohl′ naa Hai′des tamuunki buyo bantu bali kubelekela Jehova, pele alimwi abanji akati kabaabo batali kumubelekela. (Matalikilo 37:35; Intembauzyo 55:15) Aboobo Bbaibbele liyiisya kuti kuyooba ‘kubuka kwabafwide baluleme abataluleme.’—Incito 24:15.
* Mukwiimpana, ibafwide batakabusyigwi baambwa kuti bali “mu-Gehena” ikutali mu She’ohl′ naa mu Hai′des pe. (Matayo 5:30; 10:28; 23:33) Mbubwenya mbuli She’ohl′ a Hai′des, Gehena tabuli busena bwini-bwini pe.
tum_Latn szl_Latn bem_Latn bem_Latn bem_Latn bem_Latn bem_Latn